Den 36-årige OL-deltager Fie Udby er vokset op i Hobro - og herfra følger familien tæt med.

Fredag er en helt særlig dag for familien Udby Erichsen. I nat klokken 2.20 dansk tid skal det nordjyske OL-håb Fie Udby Erichsen fra Hobro ro sin første konkurrence ved OL i Tokyo. Det betyder en meget lang aften for familien, for selvom der er langt fra Nordjylland til Tokyo, så er de klar til at heppe. - Vi glæder os helt vildt til det. Det er først i dag, der er begyndt at komme lidt nerver på, og jeg er begyndt at panikke lidt over, om vi bliver helt klar til det og sådan, siger René Udby Erichsen, der er Fies mand. Den 36-årige OL-deltager er vokset op i Hobro. Hun bor i dag i sit barndomshjem med sin mand og søn – hvor træningen naturligvis skal passes. - Det fylder cirka 25 timers træning om ugen, så selvfølgelig er det også en stor del af vores liv. Deltager ikke i åbningen Fie begyndte at ro som 11-årig i Hobro roklub. Hendes forældre og bedstemor har været med på sidelinjen lige siden. - De fleste ferier, vi har holdt, det har været på ro-stadions og i lande, vi aldrig havde drømt om at komme til. Men vi har jo planlagt ferie efter, hvor der har været verdensmesterskaber eller store stævner, siger Mette Udby, der er mor til Fie. Hepper fra Hobro til Tokyo Fie Udby Erichsen deltager ikke i åbningsceremonien. Hun skal gøre sig klar til nattens konkurrence. Det forhindrer dog ikke familien i at tage hul på OL-herlighederne ved at se åbningen af legene, og selvom de ikke kan komme med til Japan, skal der alligevel heppes hele vejen fra Hobro til Tokyo. - Normalt så plejer vi at sidde på tribunen og heppe, men jeg regner med at tage min trøje og min hat på – så vi er klar. Som vi plejer, siger René Udby Erichsen. Han og familien er ikke i tvivl om, hvordan det vil gå Fie. - Hun skal nok nå finalen. Og i finalen kan alting ske. Så krydser vi fingre for en medalje.